КРИТЕРИЈУМИ ОЦЕЊИВАЊА И ПРАЋЕЊА УЧЕНИКА

Предмет: Рачунарство и информатика  
Разред: Први (сви образовни профили)
Опште одредбе: Оцена из рачунарства и информатике утврђује се на основу стеченог знања, континуираног праћења рада, напредовања и активности ученика током целe школске године. Циљ предмета је стицање функционалне дигиталне писмености, оспособљавање за практичан рад у корисничким програмима и примена стечених знања у решавању реалних задатака.


1. СТРУКТУРА ОЦЕНЕ

Коначна оцена се формира на основу три кључне компоненте:

1. Практичан рад на рачунару (реализује се кроз три одвојене наставне целине: MS Word, MS Excel и MS PowerPoint).
2. Теоријска провера знања (реализује се кроз теме везане за ИКТ и Годишњи тест).
3. Активност на часу и континуирани рад (формативно оцењивање током целе године).


2. КРИТЕРИЈУМИ ЗА АКТИВНОСТ НА ЧАСУ И КОНТИНУИРАНИ РАД

(Ова оцена се уноси у дневник у сваком полугодишту и вреднује учеников труд и континуитет у раду).
У току предавања и вежби прати се ангажовање ученика у решавању сложенијих логичких и практичних проблема.

Систем евидентирања рада: За успешно решен сложенији задатак, креативно решење проблема или активну стручну дискусију током предавања, ученик добија плусић (+).

Формирање оцене: Након сакупљених 5 плусића, ученику се уписује оцена 5 (одличан).
Нивои остварености исхода у оквиру активности и напредовања:
Оцена 5 (Одличан): Ученик је у стању да у целини самостално усвоји, разуме и објасни основне и проширене садржинске целине из градива лекција, као и умећа и вештине кроз директну практичну употребу стечених знања на рачунару и у програмима. Уочава битно, логички повезује податке, корелише стечена знања са садржајима из других предмета, лако се изражава када се користи стручна терминологија. Успешно извршава оперативне задатке, континуирано показује заинтересованост и одговорност према сопственом процесу учења, уважава препоруке за напредовање и реализује их.

Оцена 4 (Врло добар): Ученик је у стању да у целини усвоји и разуме основна знања и део проширених знања. Самостално објашњава појмове у оквиру одређеног садржаја из градива лекција и успешно их примењује кроз практичан рад у оперативном систему и корисничким програмима. Лако повезује, закључује и репродукује чињенице, уочава битно, логички повезује чињенице и појмове. Лако се изражава када се користи стручна терминологија и уз малу помоћ наставника корелише стечена знања са садржајима из других предмета. Континуирано показује заинтересованост и одговорност према сопственом процесу учења и углавном реализује препоруке за напредовање.

Оцена 3 (Добар): Ученик је у стању да препознаје, разуме и самостално објашњава основне појмове у оквиру одређеног садржаја из градива лекција. Уз помоћ наставника уочава битно, схвата значење наученог и успева да реализује основне кораке и функције при раду на рачунару. Има тешкоће у течном изражавању када се користи стручна терминологија. Показује заинтересованост за сопствени процес учења, уважава препоруке за напредовање и делимично их реализује.

Оцена 2 (Довољан): Ученик је делимично усвојио основна знања, репродукује научено, препознаје градиво лекција и исказује појединости у оквиру одређеног садржаја. Уз сталне сугестије, велику помоћ наставника и праћење јасних корака изводи минималне практичне задатке на рачунару у програмима, али без суштинског разумевања градива. Има тешкоћа у стручном изражавању, несигуран је и нејасан у излагању градива. Повремено показује заинтересованост за сопствени процес учења, а препоруке за напредовање реализује уз стално праћење.
Оцена 1 (Недовољан): Ученик не испуњава критеријуме за оцену довољан (2). Не показује препознавање и разумевање садржаја ни уз велику помоћ наставника нити је у стању да га самостално репродукује. Не успева да изврши ни најједноставније практичне радње на рачунару нити да отвори захтевани програм уз директно вођење. Не ангажује се, не учествује у активностима и не показује заинтересованост за сопствени процес учења нити напредак ни уз сталне сугестије наставника.



3. КРИТЕРИЈУМИ ЗА ПРАКТИЧАН РАД НА РАЧУНАРУ

Практичне провере су усклађене по садржају и захтевима, прилагођене узрасту ученика и проверавају оперативне вештине.

А) MS WORD И MS EXCEL (Скала оцењивања за проверу практичног рада – макс. 20 бодова)
Тестови из ове две јединице конципирани су тако да вреднују практично извођење операција у програмима базираним за основне функције.
	Бодови
	Оцена
	Опис остварености исхода

	18 – 20
	5 (Одличан)
	Ученик у потпуности самостално извршава све наредбе, успешно комбинује функције, користи напредно форматирање и апсолутно адресирање без грешке.

	15 – 17
	4 (Врло добар)
	Ученик је углавном самосталан у раду, успешно решава задатак, али прави ситније естетске или техничке пропусте које сам уочава и исправља.

	11 – 14
	3 (Добар)
	Ученик успешно реализује базичне захтеве (креирање једноставних табела, унос основних формула, форматирање текста), али му је потребна сугестија наставника код сложенијих алата.

	8 – 10
	2 (Довољан)
	Ученик показује основни труд: уме да отвори програм, унесе текст и основне податке у табелу, те изврши најпростије операције уређивања уз вођење од стране наставника.

	0 – 7
	1 (Недовољан)
	Ученик не успева да реализује ни минималне почетне кораке задатка, нити показује елементарни труд уз сву пружену стручну помоћ.


Б) MS POWERPOINT (Критеријумски приказ практичног рада)
За наставну јединицу MS PowerPoint, ученицима се унапред прецизно дефинишу технички захтеви које пројекат мора да испуни. Оцењује се овладавање основним елементима и функцијама самог програма.
Елементи техничке и садржајне структуре који се оцењују:
1. Организација и структура: Правилан распоред слајдова, логичан след излагања и усклађеност са задатом темом.
2. Форматирање текста: Употреба стилова, величина и врста фонтова, уредност текстуалних блокова (распоред текста).
3. Дизајн и избор теме: Естетска усклађеност, контраст текста и позадине, функционалан одабир шаблона (дизајна).
4. Уметање спољашњих објеката: Правилно убацивање, позиционирање и форматирање фотографија (слика).
5. Напредни мултимедијални елементи: Успешно креирање и уметање табела, графика (дијаграма) и SmartArt организационих шема.
6. Аудио и видео записи: Интеграција и правилно покретање звука и видео записа унутар презентације.
7. Динамика презентације: Смислена примена прелаза између слајдова и анимација на елементима (без нарушавања прегледности).

Извођење оцене из мултимедијалне презентације:
Оцена 5 (Одличан): Презентација садржи све наведене техничке елементе урађене потпуно функционално. Текст је јасан и правописно исправан, објекти (слике, табеле, дијаграми) су прецизно позиционирани, а мултимедијални садржаји (звук/видео) и анимације раде беспрекорно. Ученик показује креативност и разумевање свих функција програма.

Оцена 4 (Врло добар): Презентација садржи већину захтеваних техничких елемената (уметан је видео/звук, графикони, табеле), али постоје ситнији недостаци у организацији слајдова или форматирању текста. Анимације и прелази су присутни, уз мање техничке несразмере.

Оцена 3 (Добар): Ученик успешно савладава основне функције избора теме, уноса текста и уметања фотографија. Међутим, изостају напреднији елементи (табеле, графикони, видео) или су они унети са техничким грешкама. Структрура слајдова је базична.

Оцена 2 (Довољан): Ученик креира презентацију минималног обима у којој постоји јасан избор теме, основни унос текста и базично уметање једне до две слике. Напредне функције нису савладане, али рад испуњава најосновнију форму дигиталног приказа.

Оцена 1 (Недовољан): Ученик не успева да одговори на техничке захтеве, не познаје основне функције креирања и уређивања слајдова нити предаје рад у предвиђеном року.


4. ГОДИШЊИ ТЕСТ (Теоријска провера)
Годишњи тест обухвата теоријске исходе предмета (Рачунарство, Дигитални уређаји и интернет). Састављен је од јасних, недвосмислених питања на заокруживање, допуњавање и повезивање појмова. 
Тест носи максимално 30 бодова.

· Оцена 5 (Одличан): 27 – 30 бодова (90% – 100%)
· Оцена 4 (Врло добар): 22 – 26 бодова (73% – 89%)
· Оцена 3 (Добар): 17 – 21 бод (56% – 72%)
· Оцена 2 (Довољан): 15 – 16 бодова (50% – 55%)
· Оцена 1 (Недовољан): 0 – 14 бодова (мање од 50%)
Наставник информатике и рачунарства,
Сандра Кнежевић
